જાન્યુઆરીમાં પત્રકાર માઈકલ વુલ્ફનું પુસ્તક ‘’ફાયર એન્ડ ફ્યૂરી – ઈનસાઈડ ધ ટ્રમ્પ વ્હાઈટ હાઉસ’’ પ્રકાશિત થયું. જેમાં ખુલાસો થયો કે ટ્રમ્પના નિકટના સાથીદારો માનવા લાગ્યા છે કે ટ્રમ્પ પ્રમુખ તરીકે અક્ષમ છે. તે પૂરતા માહિતગાર હોતા નથી. તે સ્વ-પ્રેમમાં રાચતા રહે છે અને માનસિક રીતે અસ્થિર તેવી અંતરંગ માહિતી પણ બહાર આવી. ટ્રમ્પે નિકટના સંખ્યાબદ્ધ લોકોને ઘરભેગા કર્યા. જો કે આ સમગ્ર ઘટનાક્રમમાં વ્યાપક દ્રષ્ટીકોણથી જોતા સમજાય છે કે ધનપતિઓના આશ્રયે ચાલતા નવ-ફાસીવાદી રાજકારણના કારણે ઉગ્ર રાષ્ટ્રવાદીઓ, રંગભેદવાદીઓ અને મૂડીવાદીઓ અમેરિકાના ટોચના વહીવટી માળખામાં ગોઠવાયેલા છે. જોકે, એવું નથી કે આવું અમેરિકામાં પહેલીવાર બન્યું, દેશમાં છેલ્લા ચાર દાયકામાં આવક અને સંપત્તિની અસમાનતામાં સતત વૃદ્ધિ થઈ છે, જે હાલ ચરમસીમાએ છે.